以團茶洮州綠石硯贈无咎文潛
作者：黄庭堅
朝代：宋

paragraphs: 晁子智囊可以括四海，張子筆端可以回萬牛。
自我得二士，意氣傾九州。
道山延閣委竹帛，清都太微望冕旒。
貝宮胎寒弄明月，天網下罩一日收。
此地要須無不有，紫皇訪問富春秋。
晁无咎，贈君越侯所貢蒼玉璧，可烹玉塵試春色。
澆君胸中過秦論，斟酌古今來活國。
張文潛，贈君洮州綠石含風漪，能淬筆鋒利如錐。
請書元祐開皇極，第入思齊訪落詩。